Jesus is God - www.bybelkennis.co.za
Hy was ook God. Dit sê Johannes byvoorbeeld reguit: Die Woord (=Jesus) was God (Johannes 1:1; 18; 1 Johannes 5:20). Tomas, ŉ dissipel van die Here, bely dit ook toe hy Jesus uit die dood sien opstaan het; hy kon nie anders nie as om te bely: “My Here en my God” (Johannes 20:28). In Hebreërs 1:8 word Jesus ook God genoem en dit nogal deur sy hemelse Vader. Boonop doen Jesus dinge wat net God kan doen, soos om mense uit die dood te laat opstaan. Immers, net God kan lewe gee. Dit is veral sy opstanding uit die dood wat Hom solied aan die kant van God plaas.
Paulus noem Jesus weliswaar nie direk God nie, maar uit gedeeltes soos Kolossense 1:15-16 waar Hy Jesus die Beeld van God en die Skepper van die heelal noem (sien ook Johannes 1:2-3), kom ŉ mens agter dat hy Jesus ook aan die kant van God teenoor die mens plaas. Hy gebruik dikwels beskrywings waar hy die Vader en die Seun en soms die Gees saam in een asem gebruik (1 Korintiërs 8:5-6; 1 Korintiërs 12:4-6).
Uitsprake soos hierdie in die Bybel het gelowiges en die kerk oortuig dat Jesus God is. Daarom bely hulle Hom as God saam met die Vader en die Heilige Gees (die Drie-eenheid).